Mossad

Mossad, offisielt Institutt for etterretning og spesialoperasjoner, er staten Israels etterretningstjeneste. Mossad har ansvaret for etterretningsarbeid, undergrunnsarbeid (slik som paramilitære aktiviteter og attentat) og kontraterrorisme. Fokuset er på arabiske nasjoner og organisasjoner i hele verden. Beskrivelse Mossad er en av verdens mest kjente etterretningstjenester. Tjenesten har vært sentral i Israels sikkerhetspolitikk som sivil etterretningstjeneste, og bruker ikke militær rangordning. Tjenesten ble opprettet i desember 1949 som «Sentralinstituttet for koordinering», etter anbefaling fra Reuven Shiloah (1909–1959) til daværende statsminister David Ben-Gurion. Shiloah ønsket en sentral enhet som kunne koordinere de forskjellige sikkerhetstjenester. Den ble omorganisert i mars 1951, og lagt under statsministerens kontor. Det har blitt hevdet at arbeidet med å etablere Mossad ble startet allerede sommeren 1948 av Haganah, den jødiske undergrunnshæren i Palestina. Dette skal ha blitt arbeidet med, delvis i skjul, i en oppsatt militærteltleir på en slette i Bærum, med støtte fra Arbeiderpartiets Martin Tranmæl, Haakon Lie og Trygve Bratteli. Våpen og annet utstyr til leiren ble lånt ut fra Jegerkompaniet som på den tid var utplassert i Akershus festning. Mossad har stått bak attentater, drap og kidnappinger utenfor Israel, blant annet i Norge, der de likviderte den marokkanske kelneren Ahmed Bouchikhi på Lillehammer i 1973. (Lillehammer-saken). Mossad er mest kjent for å ha forfulgt og bortført den tyske krigsforbryteren Adolf Eichmann fra Buenos Aires i mai 1960 uten samtykke fra argentinske eller tyske myndigheter, for at han så ble dømt til døden i Jerusalem og senere henrettet ved henging. Dette førte til diplomatisk kontrovers mellom Argentina og Israel, da det ikke forelå noen utleveringsavtaler mellom de to landene. Spesielt var det også at Eichmann aldri tidligere hadde satt sine føtter på israelsk jord eller begått forbrytelser i staten Israel. Den mangeårige Mossad-agenten Peter Zvi Malkin som arresterte Eichmann, tok på seg hansker først: «Tanken på å legge mine bare hender over munnen som hadde gitt ordre til drap på millioner, å føle den varme pusten og spyttet hans på huden min, fylte meg med motbydelighet.» Mossad er dyktige til å stjele identiteter, og agenter har kunnet opptre under andres navn i flere måneder uten at den virkelige personen har oppdaget det. I 1986 ble varsleren Mordechai Vanunu lokket fra London til Roma av en kvinnelig Mossad-agent. I Roma ble Vanunu dopet ned og ført om bord i «Noga», tilsynelatende en rustholk, men egentlig et spionskip der mannskapet var israelske marinesoldater. Tilbake i Israel ble han idømt 18 år i fengsel og løslatt i 2004, etter 11 år i isolat. Mossads forhold til Storbritannia ble svært anstrengt etter at den palestinske karikaturtegneren Naji al-Ali – kjent for sin ansiktsløse figur, flyktningegutten Handala – ble skutt ned på gaten i London 22. juli 1987 og døde av skadene. I 1983, etter trusler fra falangistene i Libanon, hadde han flyttet med familien til Kuwait, men skrev selv at han ble utvist derfra til London etter press fra Saudi Arabia og muligvis PLO. Han hadde mottatt mer enn 100 drapstrusler. Det ble avdekket at Mossad hadde to dobbeltagenter som hadde infiltrert PLOs kontor i London, men unnlot å informere britisk øvrighet som kunne forhindret drapet. Foreign Office beordret utvisning av en israelsk diplomat som hadde hatt nærkontakt med dobbeltagenten, Ishmail Hassan Sowan, som Mossad brukte for å spore Abdul Rahim Mustapha, som britene mistenkte for drapet på al-Ali. Sunday Times rapporterte i 1988 om åtte britiske pass forfalsket «for Mossads attentatmenn til bruk ved overfall utenlands […] tilfeldig oppdaget i fjor sommer i en veske i en telefonboks i Vest-Tyskland». Vesken inneholdt angivelig også et ekte israelsk pass og konvolutter som knyttet funnet til den israelske ambassaden. Avisen hevdet at dette hadde ført til en rasende diskusjon i diplomatiske kretser, der Israel først nektet å beklage noe. En talsperson for utenriksministeren, lord Tim Renton (1932–2020), bekreftet at det hadde vært skarpe protester mot israelske myndigheters misbruk av forfalskede britiske pass, og krav om at dette ikke skulle gjenta seg. Men i januar 2010 ble en Mossad-funksjonær ved Israels ambassade i Storbritannia utvist fordi Israel hadde forfalsket britiske pass til bruk for en drapsskvadron i Dubai, etter at Hamas-lederen Mahmoud al-Mabhouh ble drept på et hotellrom 19. januar. Foreign Office advarte også britiske reisende mot å betro passene sine til israelske funksjonærer. Mossads direktører 1949–1953: Reuven Shiloah 1953–1963: Isser Harel 1963–1968: Meir Amit 1968–1973: Zvi Zamir 1973–1982: Yitzhak Hofi 1982–1989: Nahum Admoni 1989–1996: Shabtai Shavit 1996–1998: Danny Yatom 1998–2002: Efraim Halevy 2002–2011: Meir Dagan 2011–2016: Tamir Pardo 2016–2021: Yossi Cohen 2021–: David Barnea Fotnoter Referanser Litteratur Tveit, Odd Karsten (2025). I Mossads blodspor : Fra skyggekrig til folkemord. Kagge Forlag. ISBN 9788248940142. Eksterne lenker (en) Offisielt nettsted (en) Mossad – kategori av bilder, video eller lyd på Commons Mossad på Facebook Mossad på Instagram Mossad på LinkedIn Mossad på X (tidligere Twitter)